Page:Ludus Coventriae (1841).djvu/156

 But if sum man the had ovyr-layd, Thi wombe xulde never be so gret i-wys. Secundus doctor legis. Herke thou, Joseph, I am afrayd That thou hast wrought this opyn synne; This woman thou hast thus betrayd, With gret flaterynge or sum fals gynne. Secundus detractor. Now be myn trowthe ȝe hytte the pynne, With that purpose in feyth I holde; Telle now how thou thus dudyst wynne, Or knowlyche thiself ffor a cockewold. Joseph. Sche is for me a trewe clene mayde, And I for hire am clene also; Of fflesschly synne I nevyr asayde, Sythyn that sche was weddyd me to. Episcopus. Thou xalt not schape from us ȝitt so; ffyrst thou xalte tellyn us another lay; Streyt to the awter thou xalt go, The drynge of vengeawns ther to asay.

Here is the botel of Goddys vengeauns;— Thys drynk xal be now thi purgacion; This hath suche vertu by Goddys ordenauns, That what man drynk of this potacion, And gothe serteyn in processyon, Here in this place this awtere abowth, If he be gylty, sum maculacion Pleyn in his face xal shewe it owth.

Iff thou be gylty, telle us, lete se, Over Godys myght be not to bolde: If thou presume and gylty be, God thou dost greve many a folde. Joseph. I am not gylty, as I fyrst tolde, Allemyghty God I take wytnes!